  Анжелика Тихонова корреспондент Удмурт кылэз дышетон но кун кылъёс сярысь элькун катэ воштонъёс пыртон ужпумъёсты нош ик ӝутӥзы Ижкарын 2-тӥ тулыспалэ. Со сярысь вераськизы «Удмурт Кенеш» огазеяськонлэн экспертно-консультативной кенешоназ, ивортэ «Удмуртия» агентстволэн корреспондентэз. Огазеяськонлэн тӧроез Татьяна Ишматова тодэ вайытӥз кылъёсъя катэ тупатонъёс пыртон бордын ужамзы сярысь. Солэн верамезъя, Удмуртиын удмурт кылэз одно ик дышетоно тодметъёс пӧлы пыртоно шуыса тупатон ӧз ортчы. Но удмурт но ӟуч кылэз дышетыны огкадь луонлыкъёс кылдытон сярысь катэ гожтэмын. Кулэ на со луонлыкъёсты быдэстыны косӥсь ватсанэз юнматыны. «Мон анай кадь лыктӥсько ке школае яке нылпи садэ но мынам мылкыды вань, нылпие мед дышетоз удмурт кылэз шуыса — администрация кулэ кылдытыны мыным сыӵе луонлыкъёс, малы ке шуоно мынам катъя сыӵе эрикрадэ вань», — валэктӥз Ишматова. Та ужпум ласянь мылкыдзэ вераз «Удмурт Кенеш» огазеяськонлэн азьвыл тӧроез Игорь Семёнов но. «Комиын нылпилэн коми кылэз дышетыны туж мылкыдыз ӧвӧл ке, соослэн шаертодонъя урокъёс мыно. Соос историез дышето со урокъёсын. Нош асьмелэн тани нылпиез, 10-тӥ-11-тӥ классын дышетскисез, юад ке, кин асьмелэн элькунын нырысетӥ кивалтӥсь, вералозы-а? Уз но вералэ», — шуиз со. Солэн верамезъя, адӟем карымон ужан амалъёс асьмелэн син азямы, «Америкаез усьтыны» кулэлыкез ӧвӧл. Со сяна, Татьяна Ишматова удмурт кылэз ужазы кутӥсь ӧнерчиослы уждунзы вӧзы ватсаса 15 процент коньдон тырон сярысь вераз. Солэн верамезъя, кыӵе ӧнеръя ужасьёс отчы пыро, сое кивалтэт юнматыны кулэ. Но тазалыкез утён-а, дышетон-а, мерлык-а удысэз басьтоно, удмурт кылэз ужазы кутӥсь адямиосты туж шуг лыдъяны. Соин ик ӵектэмын вал чиновникъёслы но кун службаын ужасьёслы тырыны. Но туннэ нуналлы ватсаса тырон пумысен катын «луыны быгатэ» шуыса гинэ гожтэмын.  Ишматовалэн кылъёсызъя, удмурт кыллы дышетӥсьёслы сыӵе ватсэт тыриське. Но шуг-секыт кылдэ нылпи садъёсын - отын сыӵе ватсэтсы ӧвӧл. Мукет тупатонъёслы пумит ӧз луэ, шуиз со. Кылсярысь, мер реклама удмурт но ӟуч кылын луыны кулэ шуыса, тужгес но Удмуртилэн коньдэтысьтыз уксёен лэсьтӥськисез. Туннэ нуналлы та тупатон уже кутӥське ини. Тегъёс: Мерлык Дышетон Ижкар Удмуртия УдмуртКенеш удмуртъёс удмурткыл  